พันธบัตรข้าวหืดจับ  ลุ้น4วัน4.5หมื่นล้าน
คลังลุ้นเหนื่อยขายบอนด์ออมทรัพย์แสนล้านให้หมด บิ๊กล็อตรายใหญ่วันแรกไม่คึกคัก
20 ม.ค. 2558

คลังลุ้นเหนื่อยขายบอนด์ออมทรัพย์แสนล้านให้หมด บิ๊กล็อตรายใหญ่วันแรกไม่คึกคัก
นายกฤษฎา อุทยานิน ผู้อำนวยการ สำนักงานบริหารหนี้สาธารณะ (สบน.) เปิดเผยว่า การเปิดขายพันธบัตรออมทรัพย์ 1 แสนล้านบาท สัปดาห์ที่สอง ซึ่งเป็นวันแรกที่เปิดขายให้บุคคลทั่วไป มูลนิธิและองค์กรการกุศลได้ไม่จำกัดจำนวน มียอดผู้ซื้อพันธบัตรออมทรัพย์ของกระทรวงการคลังอายุ 10 ปี จำนวน 4,503 ล้านบาท และซื้อพันธบัตรออมทรัพย์ของธนาคารเพื่อการเกษตรและสหกรณ์การเกษตร (ธ.ก.ส.) อายุ 5 ปี จำนวน 1.53 หมื่นล้านบาท รวมกัน 1.98 หมื่นล้านบาท
ทั้งนี้ หากรวมกับยอดที่ขายให้ประชาชนทั่วไปแบบจำกัดจำนวนไม่เกินรายละ 2 ล้านบาท เมื่อสัปดาห์ที่ผ่านมา ยอดผู้ซื้อพันธบัตรออมทรัพย์ของกระทรวงการคลังมีจำนวน 8,489 ล้านบาท และเป็นพันธบัตรออมทรัพย์ของ ธ.ก.ส. 2.63 หมื่นล้านบาท รวมมียอดซื้อพันธบัตรออมทรัพย์แล้ว 3.48 หมื่นล้านบาท หากรวมกับยอดล่าสุดของรายใหญ่จะอยู่ที่ 5.46 หมื่นล้านบาท
นายกฤษฎา กล่าวว่า ยังประเมินสถานการณ์ได้ยากว่าการขายพันธบัตรออมทรัพย์จะขายได้หมดทั้ง 1 แสนล้านบาท ตามเป้าหมายที่วางไว้ หรือไม่ ต้องรอจนถึงการจำหน่ายวันสุดท้ายในวันศุกร์ที่ 23 ม.ค.นี้